Geriljamarkedsføring

Geriljamarkedsføring betegner strategisk bruk av ukonvensjonelle og billige markedsføringsmetoder. Markedsføringen kan for eksempel skje ved hjelp av graffiti, klistremerkekampanjer eller flash mobs. Geriljamarkedsføring er nøye planlagt og målrettede, men forbrukerne og målgruppen vil ofte oppleve dem som uventede og spontane hendelser. Målet med geriljamarkedsføring er å skape en unik, engasjerende og tankevekkende reaksjon fra målgruppen. Begrepet ble skapt og definert av Jay Conrad Levinson i boken Guerrilla Marketing. Begrepet er senere blitt referert til i markedsføringslærebøker.
Kampanjer basert på geriljamarkedsføring iverksettes ofte på offentlige steder. De kan omfatte utdeling av gratisprodukter (profilprodukter) på gaten, regisserte "tilfeldige" møter mellom forbrukere og personer som har fått i oppdrag å påvirke forbrukerne uten å tilkjennegi at de driver markedsføring for et bestemt produkt, og andre PR-tiltak. Hensikten med geriljamarkedsføring er å få maksimale resultater ved hjelp av minimale ressurser. Smartphoneteknologien har åpnet for nye muligheter for å drive digital geriljamarkedsføring i den hensikt å engasjere forbruker og skape en minneverdig merkevareopplevelse.
Begrepet «geriljamarkedsføring» brukes i dag ofte løselig om en rekke undergrupper, blant annet:

«Reverse graffiti» — kampanjer der metoden ligner graffiti, men ikke etterlater varige spor i det offentlige rom. Eksempler kan være å skrive budskap med en vætet finger på et støvete vindu, eller å bruke farger som vil bli vasket bort ved neste regnskyll,
Viralmarkedsføring — markedsføring gjennom sosiale nettverk,
Markedsføring rettet mot grasrota — markedsføring der man utnytter begeistringen hos produktets tilhengere på grasrotnivå,
Wild posting-kampanjer - plakater henges opp i stort antall, og det tas ikke nødvendigvis hensyn til om det er tillatt å henge opp plakater på de aktuelle stedene,
Alternativ markedsføring,
«Buzz marketing» eller «word of mouth marketing» - markedsføring som baserer seg på at fornøyde kunder vederlagsfritt forteller andre om produktet,
Skjult markedsføring — produktplassering uten at det åpenlyst fremkommer hvilket produkt som markedsføres (engelsk: «undercover marketing»).
Markedsføring ved hjelp av en kunstig grasrotbevegelse (astroturfing) — avsenderen av budskapet foregir å være en autentisk grasrotbevegelse,
«Experiential marketing» — markedsføringen baseres på å bygge opp langsiktige kundeforhold, og skape en lojalitetsfølelse hos kunden
«Tissue-pack marketing» — et japansk markedsføringskonsept der lommeforpakninger av papirlommetørklær deles ut til forbipasserende på gaten. Pakkene er påtrykt reklame, og de fleste forbrukerne vil ta dem med seg når de får dem stukket i hånden
«Wait marketing» — markedsføringen skjer på steder og i situasjoner der forbrukeren har lite annet å gjøre enn å vente. Eksempler på denne typen markedsføring er reklame på bensinpumpe-håndtak og reklame på legens venteværelse.Opprinnelig var det små og mellomstore bedrifter (SMB) som drev geriljamarkedsføring. I dag er det blitt stadig mer vanlig at også store bedrifter tar i bruk slike metoder.


== Eksterne lenker ==
Jay Conrad Levinsons offisielle nettsted